(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΛΗ΄

Παρασκευή 1 Δεκεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ. Α. Καββαδάς και Α. Συρίγου, σελ.
2. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003: «Ποινική ευθύνη των Υπουργών», όπως ισχύει στις 30 Νοεμβρίου 2017, την ποινική δικογραφία που αφορά στον πρώην Υπουργό Ανάπτυξης, Ανταγωνιστικότητας, Υποδομών, Μεταφορών και Δικτύων κ. Κωνσταντίνο Χατζηδάκη, σελ.
3. Κατάθεση Εκθέσεως Ειδικής Μόνιμης Επιτροπής:

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 4 Δεκεμβρίου 2017, σελ.
3. Συζήτηση επικαίρων ερωτήσεων:
 α) Προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την ισότιμη προβολή όλων των κομμάτων στα Μέσα Μαζικής Ενημέρωσης, σελ.
 β) Προς τον Υπουργό Οικονομίας και Ανάπτυξης, με θέμα: « Ένταξη έργου β' φάσης επέκτασης δικτύου διανομής τηλεθέρμανσης Μεγαλόπολης Αρκαδίας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίου νόμου:

Οι Υπουργοί Ψηφιακής Πολιτικής, Τηλεπικοινωνιών και Ενημέρωσης, Οικονομίας και Ανάπτυξης, Εθνικής Άμυνας, Παιδείας, Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, Περιβάλλοντος και Ενέργειας, οι Αναπληρωτές Υπουργοί Περιβάλλοντος και Ενέργειας και Οικονομικών, καθώς και η Υφυπουργός Οικονομικών κατέθεσαν την 30-11-2017 σχέδιο νόμου με τίτλο: «Αδειοδότηση διαστημικών δραστηριοτήτων - Καταχώριση στο Εθνικό Μητρώο Διαστημικών Αντικειμένων - Ίδρυση Ελληνικού Διαστημικού Οργανισμού και λοιπές διατάξεις», σελ.

ΠΡΟΕΔΡΕΥΩΝ

ΚΑΜΜΕΝΟΣ Δ. , σελ.

ΟΜΙΛΗΤΕΣ

Α. Επί των επικαίρων ερωτήσεων:
ΓΕΩΡΓΙΑΔΗΣ Μ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΠΑΠΠΑΣ Ν. , σελ.
ΧΑΡΙΤΣΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΛΗ΄

Παρασκευή 1 Δεκεμβρίου 2017

Αθήνα, σήμερα την 1η Δεκεμβρίου ημέρα Παρασκευή και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΔΗΜΗΤΡΙΟΥ ΚΑΜΜΕΝΟΥ**.

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, αρχίζει η συνεδρίαση.

Καλημέρα και καλό μήνα σε όλους!

Παρακαλείται ο κ. Οδυσσέας Κωνσταντινόπουλος να ανακοινώσει τις αναφορές προς το Σώμα.

(Ανακοινώνονται προς το Σώμα από τον κ. Οδυσσέα Κωνσταντινόπουλο, Βουλευτή Αρκαδίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 1Α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ. 1Β)

(Αλλαγή σελίδας)

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν ξεκινήσουμε τη συζήτηση των προγραμματισμένων για σήμερα επικαίρων ερωτήσεων έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 4 Δεκεμβρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 472/28-11-2017 επίκαιρη ερώτηση του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον Οικονομικών, με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στο καζίνο».

2. Η με αριθμό 401/24-11-2017 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανάσιου Δαβάκη προς τον Υπουργό Παιδείας, Έρευνας και Θρησκευμάτων, με θέμα: «Δεύτερος κύκλος αιτήσεων φοιτητικού στεγαστικού επιδόματος».

3. Η με αριθμό 397/23-11-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών με θέμα: «Ανάγκη εύρεσης ισοδύναμων μέτρων για τη διατήρηση του ΦΠΑ των νησιών και την κατάργηση του τέλους διανυκτέρευσης».

4. Η με αριθμό 408/24-11-2017 επίκαιρη ερώτηση του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Οικονομικών, με θέμα «Πλημμύρες στην Αττική: Αποζημιώσεις και μέτρα αποκατάστασης των πληγέντων συμπολιτών μας».

5. Η με αριθμό 395/22-11-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εθνικής Άμυνας, με θέμα «Οι απαράδεκτες και απρόκλητες επιθέσεις νατοϊκών στρατιωτών προς Χανιώτες πολίτες το βράδυ της 17ης Νοεμβρίου 2017».

6. Η με αριθμό 464/27-11-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Παιδείας, Έρευνας και Θρησκευμάτων, με θέμα: «Δυσλειτουργία του Ελληνικού Ανοικτού Πανεπιστημίου (ΕΑΠ)».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 402/24-11-2017 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Δικαιοσύνης Διαφάνειας και Ανθρωπίνων Δικαιωμάτων, με θέμα: «Θέματα Εξωτερικής Φρουράς του Ειδικού Καταστήματος Κράτησης Νέων (ΕΚΚΝ) Βόλου».

2. Η με αριθμό 398/24-11-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, με θέμα: «Να καταβάλλονται κανονικά οι αμοιβές του επικουρικού προσωπικού του ΕΣΥ».

3. Η με αριθμό 409/24-11-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, με θέμα: «Οικονομικό κόστος των επιθέσεων από παρακρατικά στοιχεία».

4. Η με αριθμό 474/28-11-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τα ξενόγλωσσα σχολικά βιβλία που είναι επί πληρωμή σε όλα τα δημόσια λύκεια.

5. Η αριθμό 392/22-11-2017 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Οικονομικών, με θέμα: «Επέστρεψε στην Ελλάδα ο κ. Τσακαλώτος τα χρήματα που έχει στις ξένες τράπεζες;».

6. Η αριθμό 101/17-10-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Υγείας, με θέμα: «Ραγδαία αύξηση των κρουσμάτων ιλαράς στη χώρα».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η αριθμό 661/24-10-2017 ερώτηση του Ανεξάρτητου Βουλευτή Β΄ Αθηνών κ. Γεωργίου - Δημητρίου Καρρά προς τον Υπουργό Εθνικής Άμυνας, με θέμα: «Ανεκτέλεστες Συμβάσεις Αντισταθμιστικών Ωφελημάτων - ΣΑΩ».

Κυρίες και κύριοι συνάδελφοι, αρχίζουμε τη συζήτηση με την τρίτη με αριθμό 396/23-11-2017 επίκαιρη ερώτηση πρώτου κύκλου του Θ΄ Αντιπροέδρου της Βουλής και Βουλευτή Α΄ Αθηνών της Ένωσης Κεντρώων κ. Μάριου Γεωργιάδη προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την ισότιμη προβολή όλων των κομμάτων στα μέσα μαζικής ενημέρωσης.

Κύριε Αντιπρόεδρε, έχετε τον λόγο για δύο λεπτά.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Κύριε Πρόεδρε, κύριοι Υπουργοί, καλό μήνα και καλημέρα σε όλους.

Κύριε Υπουργέ, υποθέτω ότι συμφωνούμε όλοι σε αυτή την Αίθουσα και γενικότερα στο πλαίσιο της κοινοβουλευτικής δημοκρατίας ότι τα τηλεοπτικά μέσα θα πρέπει να κατανέμουν τον χρόνο, ανεξαρτήτως των κομμάτων, δίκαια και να έχουν και επαρκή εκπροσώπηση, όσον αφορά το να παρουσιάσουν στους ψηφοφόρους τους τις θέσεις τους, αλλά και τις δράσεις τους γενικότερα μέσω των τηλεοπτικών πάνελ.

Τα στοιχεία, όμως, δεν συμφωνούν με το εν λόγω, τουλάχιστον όσο έχει να κάνει με την Ένωση Κεντρώων για τον άδικο τρόπο αντιμετώπισης που έχουμε από το κόμματα, όχι μόνο τον τελευταίο καιρό, αλλά διαχρονικά, τα τελευταία τριάντα πέντε χρόνια από την ίδρυση της και μετά.

Δεν αναφέρομαι μόνο στα ιδιωτικά, τις συχνότητες όπου αδικούμεθα κατάφωρα, όπως δεν θα μπω και στη διαδικασία να πω τους λόγους επ’ αυτού, διότι μπορεί να είναι και διαφημιστικοί, μπορεί να εξυπηρετούν κάποια συμφέροντα κ.λπ., αλλά αναφέρομαι και στη δημόσια τηλεόραση, η οποία εκ των πραγμάτων πρέπει να διασφαλίζει τον πλουραλισμό των ιδεών και τη δίκαιη κατανομή του τηλεοπτικού χρόνου. Για παράδειγμα, δηλώσεις του Προέδρου μας ή των Βουλευτών μας τυγχάνει να μην αναπαράγονται, ενώ άλλα κόμματα, που είναι αντίστοιχης δυναμικής με το δικό μας, να «παίζουν» πάντα.

Το παραπάνω φαινόμενο δεν είναι μόνο της τελευταίας περιόδου, διότι η ανισότητα στις εμφανίσεις υπήρχε και κατά την προεκλογική περίοδο του Σεπτεμβρίου. Με βάση την έκθεση πεπραγμένων του ΕΣΡ και συγκεκριμένα τη σελίδα 155, που έχει αναλυτικά τα ποσοστά και την οποία θα καταθέσω και στα Πρακτικά προς ενημέρωσή σας, βλέπουμε ότι κόμματα -όπως για παράδειγμα η ΛΑΕ- τα οποία δεν υπήρχαν τον Ιανουάριο, τύγχαναν προβολής της τάξεως του 5,7% από την Ελληνική Τηλεόραση και μέσο όρο 11,4%, ενώ αντίστοιχα το δικό μας κόμμα με 1,8% τον Ιανουάριο είχε κατά μέσο 0,6% εκπροσώπηση, φωνή δηλαδή στα μέσα. Καταθέτω στα Πρακτικά το εν λόγω έγγραφο.

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό έχει να κάνει και με άλλα κόμματα, βεβαίως, των οποίων η δυναμική ήταν μικρότερη, αλλά η ποσοστιαία τους προβολή ήταν μεγαλύτερη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Επιπροσθέτως, θέλω να πω ότι πολλές φορές -και θα κλείσω με αυτό, για να μην καταχραστώ περαιτέρω τον χρόνο και ευχαριστώ, κύριε Πρόεδρε, για την ανοχή σας- από το γραφείο Τύπου του κόμματός μας έχουμε κάνει αιτήματα, ώστε να πάει συνεργείο εκεί που θα βρίσκεται ο Πρόεδρός μας για να κάνει κάποια δήλωση και έχουμε λάβει αρνητική απάντηση, διότι αφενός δεν υπάρχει διαθέσιμος τεχνικός εξοπλισμός, για να μπορέσει να μας εξυπηρετήσει, αλλά το κυριότερο απ’ όλα είναι ότι επικαλούνται ελλείψεις τεχνικού προσωπικού.

Θα ήθελα να σας ρωτήσω, κύριε Υπουργέ: Τι προτίθεστε να πράξετε για την προάσπιση της δίκαιης μεταχείρισης των κομμάτων κατά τον χρόνο προβολής τους από την Ελληνική Τηλεόραση, από την ΕΡΤ συγκεκριμένα, αλλά και κατά πόσο μπορείτε να επηρεάσετε και τα ιδιωτικά κανάλια; Κατά δεύτερον, τελικά αυτή η εμφανής ανεπαρκής στελέχωση ορισμένων τμημάτων και υπηρεσιών της ΕΡΤ, κατά πόσο εμποδίζει από το να είναι συνεπής και δίκαιη στην κατανομή τηλεοπτικού χρόνου προς όλα τα κόμματα;

Αναμένω την απάντησή σας, για να δευτερολογήσω μετά με τη σειρά μου.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Γεωργιάδη.

Κύριε Υπουργέ, έχετε τον λόγο για τρία λεπτά.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Κύριε Γεωργιάδη, σήμερα μου δίνετε τη δυνατότητα να μιλήσω για τη δημόσια τηλεόραση και νομίζω ότι είναι πάρα πολύ σημαντικό αυτό, διότι είχε υποτιμηθεί στη χώρα μας και με τρόπο πάρα πολύ βίαιο η ανάγκη ύπαρξής της. Είχαμε, δυστυχώς, την πανευρωπαϊκή πρωτοτυπία να κλείνει μια δημόσια τηλεόραση και να διαχέονται ιδέες περί μη χρησιμότητάς της, οι οποίες νομίζω ότι διαψεύστηκαν από την ίδια την πραγματικότητα.

Νομίζω ότι όταν ξεκινήσαμε αυτήν την προσπάθεια, η κριτική η οποία εκτοξεύθηκε εναντίον μας ήταν κυρίως κριτική βιωσιμότητας. Δηλαδή, έλεγαν κάποιοι ότι η επαναλειτουργία της ΕΡΤ δεν μπορεί να βγαίνει οικονομικά.

Λίγα χρόνια μετά, η ΕΡΤ όχι μόνο λειτουργεί με τέσσερα τηλεοπτικά πανελλαδικά κανάλια, με πέντε πανελλαδικά ραδιόφωνα και δεκαεννέα περιφερειακούς σταθμούς στην επαναλειτουργία της ραδιοτηλεόρασης, αλλά συμβάλλει και με 55 εκατομμύρια για φέτος στον κρατικό προϋπολογισμό και με 64 εκατομμύρια του χρόνου.

Όπως ορίζει το Εθνικό Συμβούλιο Ραδιοτηλεόρασης, κύριε Γεωργιάδη, οι τηλεοπτικοί σταθμοί οφείλουν να διασφαλίζουν την τήρηση της πολιτικής πολυφωνίας, να παρουσιάζουν τις απόψεις των πολιτικών κομμάτων της Βουλής και της Ευρωβουλής.

Νομίζω ότι θα συμφωνήσετε και εσείς μαζί μου ότι εάν υπάρχει κάποιο κανάλι, το οποίο τηρεί αυτές τις ισορροπίες, είναι η δημόσια ραδιοτηλεόραση.

Προφανώς, προφανέστατα υπάρχουν και οι συνταγματικές προβλέψεις. Υπάρχει βεβαίως και η κατοχυρωμένη δυνατότητα των δημοσιογράφων να αξιολογούν τι θα αναδειχθεί και τι δεν θα αναδειχθεί. Η ΕΡΤ, όμως, δεν την έχει αυτή την πολυτέλεια. Η ΕΡΤ οφείλει να αναδεικνύει και να κάνει γνωστές στον κόσμο τις θέσεις των πολιτικών κομμάτων σε καθημερινή βάση.

Θα ήθελα, βεβαίως, να καταθέσω στα Πρακτικά, σε σχέση με τη συγκεκριμένη σας ερώτηση, τη σχετική επιστολή που λάβαμε από την ΕΡΤ, ενόψει και της ερώτησής σας, η οποία ακριβώς καταδεικνύει ποια είναι τα ποσοστά προβολής του κόμματος της Ένωσης Κεντρώων.

Θα ήθελα να υπογραμμίσω ότι με δεδομένη τη δραστηριότητα του κόμματός σας και επειδή η ΕΡΤ καλύπτει κάθε δράση του στο ακέραιο, στα δελτία των ιδιωτικών τηλεοπτικών σταθμών τα ποσοστά προβολής κινούνται από 0,7% έως 1,7%.

Η ΕΡΤ έχει μεταδώσει από τον Γενάρη έως τον Νοέμβρη του 2017 έξι ομιλίες του κ. Βασίλειου Λεβέντη, τις παρεμβάσεις του σε όλες τις προ ημερησίας συζητήσεις σε επίπεδο πολιτικών Αρχηγών και πολλές εκδηλώσεις του κόμματός σας, όπως την κοπή της πίτας, συνεδριάσεις της Κοινοβουλευτικής Ομάδας, συγκεντρώσεις στελεχών, τη συνέντευξη τύπου του κ. Λεβέντη στη Διεθνή Έκθεση Θεσσαλονίκης.

Επίσης, αναφορικά με τον τηλεοπτικό χρόνο εμφάνισης των πολιτικών στελεχών της Ένωσης Κεντρώων στις εκπομπές της ΕΡΤ, το ποσοστό έφτασε στο 4,3%, δηλαδή πάνω από το ποσοστό του κόμματος στις εκλογές, όταν στα άλλα κανάλια έπαιξε μεταξύ 1,8%, 2,1%, 2,3 και 2,8%. Δεν θα ήθελα να κάνω ονομαστικές αναφορές στα κανάλια.

Είναι προφανές και θα το αναγνωρίσω στη βάση αυτής της ερώτησης ότι υπάρχουν ελλείψεις, οι οποίες πολλές φορές αποβαίνουν εις βάρος της επαρκούς κάλυψης και των δραστηριοτήτων. Όμως, επιτρέψτε μου να επανέλθω στη δευτερολογία μου για το πώς οφείλουμε αυτές -και θα προχωρήσουμε- να τις αντιμετωπίσουμε.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον Υπουργό.

Παρακαλώ, κύριε Γεωργιάδη, έχετε τον λόγο για τρία λεπτά για τη δευτερολογία σας.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, είναι λογικό να χρησιμοποιήσετε αποσπασματικά μόνο την τελευταία περίοδο, όπου τα νούμερα μπορεί να δείχνουν περισσότερο ανεβασμένα. Άλλωστε στην έκθεση πεπραγμένων τα ποσοστά που σας κατέθεσα είχαν να κάνουν συγκεκριμένα με την προεκλογική περίοδο.

Μάλιστα θα αναφέρω -και είναι στο χαρτί το οποίο έχω καταθέσει- ότι η έκθεση παραδέχεται την αδικία προς την Ένωση Κεντρώων με συγκεκριμένη αναφορά: «Η Ένωση Κεντρώων, παρά το ποσοστό που είχε αποσπάσει κατά τις εθνικές εκλογές του Ιανουαρίου 2015, έτυχε χαμηλότερης προβολής σε σύγκριση με την προηγούμενη προεκλογική περίοδο».

Για εμάς αυτό αποτελεί μια προτεραιότητα, δεδομένου ότι τα τηλεοπτικά κανάλια αποτελούν αδιαμφισβήτητα το πιο σημαντικό πεδίο για την πληροφόρηση της κοινής γνώμης, πόσο μάλλον για την ΕΡΤ, η οποία πρέπει να αποτυπώνει και τη βούληση του ελληνικού λαού.

Θα συμφωνήσω μαζί σας, όσον αφορά αυτό που λέτε για τα ιδιωτικά κανάλια και την παρατηρούμενη έλλειψη πολυφωνίας. Το είπα και στην πρωτολογία μου. Όμως, το ότι μας «παίζουν» πολύ λιγότερο από ότι η ΕΡΤ, δεν σημαίνει ότι η ΕΡΤ μας παίζει ανάλογα με τα υπόλοιπα κόμματα, τα οποία είναι της ίδιας δυναμικής με εμάς, κάτι που αποδεικνύουν και τα νούμερα που σας κατέθεσα.

Επομένως, κύριε Υπουργέ, δικαιούμαστε να σας ρωτήσουμε, γιατί δεν δόθηκε η δέουσα προσοχή από τον Σεπτέμβριο του 2015 και τώρα αυτά τα δύο χρόνια, για να έχουν ληφθεί όλα αυτά υπ’ όψιν, ώστε αυτή η αδικία που θεωρούμε εμείς από πλευράς μας να έχει εξαλειφθεί.

Όσον αφορά την κατανομή του προσωπικού, για την οποία δεν μου απαντήσατε και είπατε ότι θα απαντήσετε στη δευτερολογία σας, φυσικά αντιλαμβανόμαστε ότι η ΕΡΤ επιτελεί ένα δημόσιο έργο εθνικής σημασίας και δεν λειτουργεί με τον ίδιο τρόπο που λειτουργούν τα υπόλοιπα ιδιωτικά κανάλια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Για παράδειγμα, η επιλογή που έχει σαν πολιτική να βρίσκεται σε όλη την επικράτεια ή ακόμη και στο εξωτερικό καταλαβαίνουμε ότι ναι μεν κρίνεται ορθή, αλλά απαιτεί και μεγαλύτερο αριθμό δημοσιογράφων και τεχνικών.

Και ειλικρινά δηλώνουμε εμείς, ως Ένωση Κεντρώων, ότι επιθυμούμε μια δημόσια τηλεόραση, η οποία πραγματικά να είναι στην υπηρεσία του ελληνικού λαού, αφού πληρώνεται από τον ελληνικό λαό μέσω της φορολογίας και μέσω των μισθών και του εισοδήματός του, που καθημερινά εσείς περικόπτετε.

Θέλουμε να είναι άρτια εξοπλισμένη και επαρκώς στελεχωμένη και στηρίζουμε κι εμείς από την πλευρά μας, όπως σε όλο το παραγωγικό δημόσιο, όλους τους φιλότιμους ανθρώπους, οι οποίοι εργάζονται εκεί. Κάθε πρωτοβουλία, η οποία θα έρθει από πλευρά σας, είτε από οποιαδήποτε πλευρά, για την εύρυθμη λειτουργία της ΕΡΤ, από εμάς θα είναι όχι απλά καλοδεχούμενη, αλλά θα συμφωνήσουμε και θα είμαστε και αρωγοί αυτής.

Όμως, στο πλαίσιο αυτό και εν τοις πράγμασι, εάν υπάρχει κάποια εμπεριστατωμένη μελέτη, η οποία έχει διαπιστώσει έλλειψη προσωπικού σε συγκεκριμένους τομείς δημοσιογράφων και τεχνικών, γιατί δεν προβαίνετε άμεσα στις δέουσες ενέργειες, έτσι ώστε να πληρωθούν τα εν λόγω κενά και να μην παρατηρείται η υστέρηση της ενημέρωσης των πολιτών;

Με την υστέρηση αυτής της πληροφόρησης, εάν κάποιοι ψηφοφόροι, όπως οι δικοί μας, της Ένωσης Κεντρώων, που απαριθμούνται κοντά στις διακόσιες χιλιάδες με βάση τα αποτελέσματα των εκλογών του Σεπτεμβρίου του 2015, δεν βρίσκουν την ενημέρωση από το κόμμα, καταλαβαίνετε ότι θα αλλάξουν κανάλι και πιθανότατα να ψάξουν σε κάποιον άλλο σταθμό για να ενημερωθούν για το κόμμα μας.

Καταλαβαίνω ότι πρέπει να γίνει η λεγόμενη «κινητοποίηση», γιατί έχουμε αναφερθεί πάρα πολλές φορές στους «φορείς-φαντάσματα», που δεν έχουν απογραφεί ακόμη ή δεν έχουν αντικείμενο και υπάρχουν εργαζόμενοι εκεί που πληρώνονται από το ελληνικό δημόσιο. Δυστυχώς δεν είναι ότι οι εν λόγω θεωρούνται αργόμισθοι από δική τους επιλογή. Πιθανότατα να είναι από την επιλογή της Κυβέρνησης, διότι δεν έχει μπει στη διαδικασία να τους απογράψει και να τους αξιοποιήσει.

Κατανοώ ότι αυτοί οι υπάλληλοι δεν μπορούν να μεταφερθούν και να μετακινηθούν στην ΕΡΤ, διότι δεν γίνεται ένας γραμματέας, για παράδειγμα, να πάρει μία κάμερα στον ώμο του ή να γράψει κάποιο άρθρο και να μπορέσει να μιλήσει μπροστά στην κάμερα. Χρειάζεται εξειδικευμένο προσωπικό.

Άρα το να προχωρήσετε σε κάποιες τέτοιες ενέργειες, πιθανότατα να είναι αποδεκτό από σύσσωμο το κοινοβουλευτικό Σώμα και -γιατί όχι- και από την πολιτεία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όχι.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Από εσάς μπορεί να είναι «όχι» και μπορείτε, εάν θέλετε, να το τεκμηριώσετε διαφορετικά, κύριε Κωνσταντινόπουλε.

Άλλωστε αυτό θα βοηθούσε κάποιους κλάδους, οι οποίοι έχουν φτάσει σε ποσοστό ανεργίας 40%, όπως ο συγκεκριμένος κλάδος της δημοσιογραφίας.

Δεν ξέρω πώς πρέπει να αξιολογήσετε και την ΕΡΤ εσωτερικά -είναι πολυάριθμη σίγουρα- αλλά εμείς από την εμπειρία μας βλέπουμε ότι όποτε ζητάμε κάτι, πέρα από αυτά που έχετε αναφέρει, αυτά είναι προγραμματισμένα. Για παράδειγμα, μπορεί να έχουν καλύψει κάποιες ομιλίες του Προέδρου, αλλά έχουν καλύψει και τις ομιλίες άλλων Προέδρων, όπως και άλλα συνέδρια και τη ΔΕΘ, την οποία κάλυψαν για όλα τα κόμματα. Δεν είναι δικαιολογία να μου πείτε σαν αποτέλεσμα ότι έχετε καλύψει τις ομιλίες του Προέδρου ή τη συνέντευξη Τύπου στη ΔΕΘ. Είναι υποχρέωση της κρατικής τηλεόρασης να καλύψει όλα τα πολιτικά κόμματα. Προς Θεού!

Όμως, από εκεί και πέρα, εάν η ΕΡΤ επικαλείται έλλειψη προσωπικού και δεν υπάρχει μέσα στις δομές της, κάτι πρέπει να κάνετε και εσείς από την πλευρά σας για να μπορέσετε να βοηθήσετε όλα τα κοινοβουλευτικά κόμματα και εμάς σαν Ένωση Κεντρώων ως προς την αδικία που βλέπουμε και σας παραθέτουμε με νούμερα.

Γι’ αυτόν τον λόγο, επειδή δεν μας παίζουν τα κανάλια, αναγκάζομαι κι εγώ αυτή τη στιγμή να εκμεταλλευτώ το έδρανο, το Βήμα και το μικρόφωνο που έχω από εδώ για να πω ότι τη Δευτέρα ο Πρόεδρος της Ένωσης Κεντρώων έχει ομιλία στο «ΚΑΡΑΒΕΛ», που βέβαια η ΕΡΤ θα είναι εκεί, παρ’ όλο που δεν θα μπορέσει να μας μεταδώσει ζωντανά για άλλους λόγους που τους κατανοούμε. Θα παίξει σε αναμετάδοση.

Ο Πρόεδρος της Ένωσης Κεντρώων θα έχει ομιλία τη Δευτέρα στις 19:30΄ στο «ΚΑΡΑΒΕλ» και είστε όλοι ευπρόσδεκτοι.

Σας ευχαριστώ πολύ, κύριε Υπουργέ.

Εύχομαι καλό μήνα σε όλους και ευχαριστώ, κύριε Πρόεδρε, για την ανοχή.

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Ήταν σημαντικό το θέμα, γι’ αυτό σας άφησα να μιλήσετε.

Θα υπάρχει, λοιπόν, και διαστημική μετάδοση!

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Βεβαίωςκαι διαστημική και δορυφορική μετάδοση!

Κύριε Γεωργιάδη, αντιλαμβάνεστε ότι η αναζήτηση ευρύτερων συναινέσεων για την πολιτική γύρω από την ΕΡΤ θα είναι μία διαδικασία επίπονη, διότι έσπευσε ο κ. Κωνσταντινόπουλος από τη «Δημοκρατική Συμπαράταξη-Νέο Φορέα» να σας διακόψει.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όπως θέλετε πείτε το!

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Εν πάση περιπτώσει, εδώ δεν μπορούμε να λέμε ψέματα και να λέμε ότι τα πάντα στη ΕΡΤ ήταν αγγελικά πλασμένα.

Εμείς είχαμε μία υποχρέωση να την ξανανοίξουμε, σεβόμενοι το δικαίωμα των ανθρώπων στην εργασία. Βεβαίως η ΕΡΤ δεν σχεδιάστηκε με τις προτεραιότητες που έπρεπε να έχει σχεδιαστεί και δυστυχώς δεν έχει τις ευελιξίες, τις οποίες θα έπρεπε να έχει.

Δυστυχώς λείπουν πάρα πολύ κρίσιμες ειδικότητες και θέλω να υπογραμμίσω και για τα Πρακτικά ότι είναι απολύτως αυτονόητο το αίτημα να υπάρχει διαπιστευμένος συντάκτης για όλα τα κοινοβουλευτικά κόμματα, δηλαδή συντάκτης, ο οποίος να έχει αποκλειστικά τη δουλειά να καλύπτει τις δραστηριότητες των κοινοβουλευτικών κομμάτων. Νομίζω ότι αυτό είναι κάτι αυτονόητο. Δεν είναι, όμως, τόσο εύκολο.

Θα σας πω ένα παράδειγμα: Ξέρετε πόσο κοστίζει ένας μοντέρ μέσω διάθεσης από ιδιωτική εταιρεία, στην οποία αναγκάζεται η ΕΡΤ, δυστυχώς, να καταφεύγει επειδή δεν υπάρχουν μέσα στον Οργανισμό οι μοντέρ σε επαρκή αριθμό; Κοστίζει 1.960 ευρώ, όταν το μέσο μισθολογικό κόστος ενός μοντέρ που εργάζεται στην ΕΡΤ με σύμβαση εργασίας ορισμένου χρόνου είναι στα 1.500 ευρώ.

Αντιλαμβάνεστε, λοιπόν, ότι υπάρχει και στη δημόσια σφαίρα και στη δημόσια συζήτηση μια θεμελιακή παρανόηση. H υποκατάσταση, η αντικατάσταση των εξωτερικών συνεργασιών από εργαζόμενους στον οργανισμό εξοικονομεί πόρους, δεν είναι σπατάλη.

Είναι κάτι, λοιπόν, το οποίο εμείς σχεδιάζουμε. Έρχομαι να σας μιλήσω πάρα πολύ συγκεκριμένα, διότι μπορείτε να φανταστείτε κι εσείς ότι αυτό το κόστος εκτινάσσεται -αν σας πω ότι υπάρχει έλλειψη- σε ηχολήπτες, σε μουσικούς παραγωγούς, σε μοντέρ, σε μεταφραστές, σε ανθρώπους που ασχολούνται με τον υποτιτλισμό, τις λεγόμενες «γεννήτριες χαρακτήρων» -όταν υπάρχει μια εικόνα, από κάτω βγαίνει μια επεξήγηση για το τι ακριβώς βλέπει ο τηλεθεατής εκείνη την ώρα- για να μην σας πω για ηλεκτρολόγους, για μηχανολόγους και τα λοιπά.

Σας λέω, λοιπόν, ότι τα κενά πρέπει να καλυφθούν και γι’ αυτό έχουμε δρομολογήσει ως Υπουργείο τις απαραίτητες διαδικασίες για τη σύναψη συμβάσεων εργασίας ορισμένου χρόνου για διακόσια έξι άτομα, όπως έχει ζητήσει η διοίκηση του οργανισμού.

Βεβαίως, γι’ αυτές τις συμβάσεις θα ακουστεί κριτική από κάποιους ενδεχομένως της Αντιπολίτευσης, αλλά και από τους ιδιωτικούς τηλεοπτικούς σταθμούς. Θα καλέσω τους δεύτερους να είναι πάρα πολύ προσεκτικοί, διότι η ΕΡΤ δεν είναι ΣΚΑΪ. Η ΕΡΤ δεν έχει τη δυνατότητα και την πολυτέλεια να υποκλέπτει παραγόμενο προϊόν και να το περιφέρει ως δικό της. Κάποιοι άλλοι χρησιμοποιούν τις δυνατότητες της ΕΡΤ, για να σερβίρουν το υλικό της προς τον ελληνικό λαό, δυστυχώς πολλές φορές τζάμπα.

Θέλω να πω, λοιπόν, ότι θα προχωρήσουμε. Το Υπουργείο έχει προβεί σε όλες τις απαραίτητες ενέργειες. Είναι προφανές, κατά πρώτον, ζήτημα δημοκρατίας και κατά δεύτερον, ζήτημα εξοικονόμησης πόρων.

Επιτρέψτε μου, κλείνοντας, να επαναλάβω για τα Πρακτικά αυτά τα κρίσιμα νούμερα, αυτούς τους κρίσιμους αριθμούς: Η ΕΡΤ έχει 180 εκατομμύρια ευρώ έσοδα από το ανταποδοτικό τέλος, 55 εκατομμύρια ευρώ από αυτά θα αποδοθούν στον κρατικό προϋπολογισμό φέτος και 64 εκατομμύρια ευρώ από αυτά θα αποδοθούν του χρόνου. Δεν λειτουργεί, λοιπόν, εις βάρος του Έλληνα πολίτη. Ανταποκρίνεται στον ρόλο της. Πάντα θα υπάρχουν περιθώρια βελτίωσης. Νομίζω ότι μια πτυχή των περιθωρίων βελτίωσης είχαμε την ευκαιρία να συζητήσουμε σήμερα.

Δεσμεύομαι ενώπιον του Σώματος να κρατώ και εσάς προσωπικά και το κόμμα σας ενήμερο για την πορεία αυτών των πρωτοβουλιών.

Ευχαριστώ, κύριε Πρόεδρε.

(Στο σημείο αυτό ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Νικόλαος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα -και είναι παρών και ο Υπουργός κ. Παππάς- τα εξής: Οι Υπουργοί Ψηφιακής Πολιτικής, Τηλεπικοινωνιών και Ενημέρωσης, Οικονομίας και Ανάπτυξης, Εθνικής Άμυνας, Παιδείας, Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, Περιβάλλοντος και Ενέργειας, οι Αναπληρωτές Υπουργοί Περιβάλλοντος και Ενέργειας και Οικονομικών, καθώς και η Υφυπουργός Οικονομικών κατέθεσαν την 30-11-2017 σχέδιο νόμου με τίτλο: «Αδειοδότηση διαστημικών δραστηριοτήτων – Καταχώριση στο Εθνικό Μητρώο Διαστημικών Αντικειμένων – Ίδρυση Ελληνικού Διαστημικού Οργανισμού και λοιπές διατάξεις».

Το εν λόγω νομοσχέδιο παραπέμπεται στην αρμόδια Διαρκή Επιτροπή.

Επίσης, ο Βουλευτής της Νέας Δημοκρατίας από τον Νομό Λευκάδας κ. Αθανάσιος Καββαδάς ζητεί άδεια ολιγοήμερης απουσίας από 2-12-2017 έως 9-12-2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Συνεπώς η Βουλή ενέκρινε τη ζητηθείσα άδεια.

Ο Βουλευτής του ΣΥΡΙΖΑ από τον Νομό Κυκλάδων κ. Αντώνιος Συρίγος ζητεί άδεια ολιγοήμερης απουσίας από 6-12-2017 έως 11-12-2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Συνεπώς η Βουλή ενέκρινε τη ζητηθείσα άδεια.

Προχωρούμε στη δεύτερη με αριθμό 306/16-11-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, με θέμα: «Ένταξη έργου β' φάσης επέκτασης δικτύου διανομής τηλεθέρμανσης Μεγαλόπολης Αρκαδίας».

Ορίστε, κύριε Κωνσταντινόπουλε, έχετε τον λόγο για την πρωτολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, ευχαριστώ γιατί ήρθατε να απαντήσετε, παρ’ όλο που έχω κάνει πάρα πολλές ερωτήσεις. Αυτό το θέμα μάς απασχολεί από τις 21-10-2015. Τότε έκανα και την πρώτη ερώτησή μου. Έχουμε ξανασυζητήσει το θέμα τότε σε ερώτησή μου προς τον κ. Σταθάκη, που ήταν τότε Υπουργός. Αφορά, όπως πολύ καλά ξέρετε, τη δεύτερη φάση επέκτασης δικτύου διανομής τηλεθέρμανσης στη Μεγαλόπολη. Ήταν κάτι το οποίο είχε ξεκινήσει το 2014.

Για να είμαι σύντομος και να μην χάνουμε τον χρόνο μας, θέλω να πω ότι σε αυτήν την ερώτηση μού απαντήσατε εδώ, στη Βουλή, στις 9-12-2016. Λέτε επί λέξει: «Το έργο είναι σημαντικό για την περιοχή». Είπατε ότι συνεργαζόσαστε με τη δημοτική αρχή, προκειμένου να επιτευχθεί η ωρίμανση του έργου και δεσμευθήκατε ότι στις αρχές του 2017 το έργο θα ενταχθεί στο Πρόγραμμα «Υποδομές Μεταφορών, Περιβάλλον και Αειφόρος Ανάπτυξη 2014-2020», στο οποίο προβλέπεται χρηματοδότηση για την υλοποίηση δράσεων εξοικονόμησης ενέργειας μέσω του Άξονα Προτεραιότητας 10. Δεν αναφέρομαι στα υπόλοιπα.

Σας είπα μάλιστα τότε, ότι είναι ένα πολύ σημαντικό έργο, γιατί δεν έχει να κάνει μόνο με την μείωση του κόστους της θέρμανσης στη Μεγαλόπολη. Όπως γνωρίζετε τώρα, η Κυβέρνηση και η ΔΕΗ θα προχωρήσουν στην πώληση των μονάδων 3 και 4 της ΔΕΗ και ελπίζω να μην υπάρχει κάποιο πρόβλημα σε αυτό.

Έτσι θα δοθούν δυνατότητες στη μεταλιγνιτική εποχή, δηλαδή όσον αφορά και την αναβάθμιση του αγροτικού τομέα, για να μπορέσει να λειτουργήσει έτσι αντισταθμιστικά σ’ αυτά τα χρόνια, που έχει στηρίξει περιοχές, όπως είναι η Μεγαλόπολη και η Φλώρινα στα θέματα του ηλεκτρικού ρεύματος, αλλά και της ρύπανσης του περιβάλλοντος, για να είμαστε απόλυτα ειλικρινείς.

Άρα, βρισκόμαστε έναν χρόνο μετά από την απάντησή σας και έχω κάνει δύο φορές ακόμη ερώτηση. Θέλω, λοιπόν, να ρωτήσω πού βρίσκεται αυτό που είχατε πει πριν ένα χρόνο.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε τον κ. Κωνσταντινόπουλο.

Τον λόγο έχει ο κύριος Υπουργός για την πρωτολογία του για τρία λεπτά.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Κύριε Κωνσταντινόπουλε, θα συμφωνήσω μαζί σας -το έχουμε ξανασυζητήσει άλλωστε, όπως είπατε και εσείς- σε σχέση με τη σκοπιμότητα του έργου. Είναι πράγματι, ένα έργο πάρα πολύ σημαντικό για την περιοχή της Μεγαλόπολης, που σχετίζεται, βεβαίως, πέραν όλων των άλλων, με την κλιματική αλλαγή και με τη μετάβαση σε μία οικονομία χαμηλών εκπομπών ρύπων.

Όμως, επιτρέψτε μου να πω ότι έχει να κάνει και με μία διαδικασία, αν θέλετε, ενίσχυσης εκείνων των τοπικών κοινωνιών που όλα τα προηγούμενα χρόνια σήκωσαν το βάρος της παραγωγής ηλεκτρικής ενέργειας, με όλες τις συνέπειες που έχει αυτό για την υγεία, αλλά και την τοπική οικονομία των περιοχών αυτών. Η περιοχή της Μεγαλόπολης βεβαίως, αποτελεί μια από τις πιο χαρακτηριστικές περιπτώσεις.

Από εκεί και πέρα, σε σχέση με το συγκεκριμένο έργο, κατ’ αρχάς να σας πω ότι το είχα απαντήσει και σε παλαιότερη ερώτησή σας. Θα το επαναλάβω και τώρα, για να είμαστε ξεκάθαροι.

Το 2014 υπήρξε πράγματι, μία ένταξη του συγκεκριμένου έργου στο εθνικό σκέλος του Προγράμματος Δημοσίων Επενδύσεων, χωρίς, όμως, να έχουν εξασφαλιστεί οι αναγκαίες πιστώσεις για την υλοποίησή του. Με αυτήν την έννοια, δεν υπήρξε τότε πρόβλεψη για την υλοποίηση του έργου. Αυτό που προσπαθήσαμε να κάνουμε εμείς και κάναμε -θα αναφερθώ συγκεκριμένα σε αυτό- είναι να εντάξουμε το συγκεκριμένο έργο στο ΕΣΠΑ.

Τι κάνουμε, λοιπόν; Το αναφέρετε και εσείς στην ερώτησή σας. Ο συγκεκριμένος άξονας του προγράμματος ΥΜΕΠΕΡΑΑ, «Υποδομές Μεταφορών, Περιβάλλον και Αειφόρος Ανάπτυξη» έχει προϋπολογισμό 25.000.000 ευρώ και αφορά τη χρηματοδότηση έργων εξοικονόμησης ενέργειας και μετάβασης σε μία οικονομία χαμηλών ρύπων. Προφανώς, είναι ένας προϋπολογισμός, που δεν επαρκεί για το σύνολο των έργων, που πρέπει να υλοποιηθούν σε αυτήν την κατεύθυνση.

Αυτό που κάναμε εμείς, είναι ότι εντάξαμε τον συγκεκριμένο άξονα του συγκεκριμένου προγράμματος στη διαδικασία αναθεώρησης των προγραμμάτων του ΕΣΠΑ, την οποία τρέχουμε αυτό το διάστημα με την Ευρωπαϊκή Επιτροπή. Από την μεριά μας, λοιπόν, έχουμε καταθέσει προς την Ευρωπαϊκή Επιτροπή όλα τα απαραίτητα στοιχεία.

Αυτό που μόνο εκκρεμεί πλέον ως τελευταίο στάδιο για την ένταξη του έργου είναι η έγκριση από τις αρμόδιες υπηρεσίες της Ευρωπαϊκής Επιτροπής, έτσι ώστε από τη ρήτρα αναθεώρησης, η οποία μετά τη διαπραγμάτευση που είχαμε σημαίνει 1.000.000.000 ευρώ επιπλέον για τα προγράμματα του ΕΣΠΑ, αλλά και τη διαδικασία αναθεώρησης μεταξύ των αξόνων του συγκεκριμένου προγράμματος, να μας δοθεί η δυνατότητα να αυξήσουμε τον προϋπολογισμό αυτού του άξονα.

Έτσι, πέραν των δύο έργων της περιφέρειας Δυτικής Μακεδονίας, του μεγάλου έργου της Φλώρινας και του έργου της Κοζάνης, τα οποία ήδη έχουν δρομολογηθεί –το ένα έχει ήδη ενταχθεί στο πρόγραμμα και το άλλο θα ενταχθεί τις επόμενες μέρες- και το έργο της Μεγαλόπολης, μόλις ολοκληρωθεί από την Ευρωπαϊκή Επιτροπή αυτή η τυπική διαδικασία έγκρισης της αναθεώρησης, θα μπορέσει το έργο να ενταχθεί στο πρόγραμμα του ΕΣΠΑ, να έχει εξασφαλισμένη, διασφαλισμένη χρηματοδότηση για να μπορέσει να υλοποιηθεί το αμέσως επόμενο διάστημα, σε συνεργασία βεβαίως με τους τοπικούς φορείς και το Δήμο της Μεγαλόπολης, οι οποίοι θα «τρέξουν» και όλη αυτήν τη διαδικασία.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Κύριε Κωνσταντινόπουλε, έχετε τον λόγο για τη δευτερολογία σας για τρία λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, τα έχουμε ξαναπεί. Όπως ξέρετε, ως προς τις εμπροσθοβαρείς δράσεις φτιάξατε και καταθέσατε ολόκληρη τροπολογία για ενδιάμεσο φορέα, ο οποίος θα προετοιμάζει δράσεις. Κάτι ανάλογο έγινε και το 2014. Είναι δυνητικά αυτά, όπως σας είχα πει.

Να πάμε στο έργο, γιατί λίγο αφορά και δεν έχει ενδιαφέρον η όποια μικρή ή μεγάλη αντιπαράθεση.

Καταλαβαίνω τα εξής: Πρώτον, όπως πολύ σωστά αναφέρατε, όπως σας είχα πει, μετά το 2015 που απεντάχθηκε από το ΠΔΕ, αυτός ο κωδικός -ας το πω έτσι- είχε ολοκληρωθεί και το πρόγραμμα δεν είχε άλλα χρήματα. Τα είχε απορροφήσει σε άλλες περιοχές, όπως είναι η Φλώρινα και η Κοζάνη.

Καταλαβαίνω τώρα ότι γίνεται μια γενική διαπραγμάτευση για την αύξηση του ποσού μέσα από αυτήν τη συγκεκριμένη ρήτρα που υπήρχε. Άρα, αυτή όλη η διαπραγμάτευση για να προχωρήσει το έργο θα ολοκληρωθεί, από ό,τι καταλαβαίνω, στο επόμενο εξάμηνο-επτάμηνο.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Θα σας απαντήσω μετά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εγώ θέλω να σας πω το εξής και πραγματικά νομίζω ότι το γνωρίζετε, είστε κοντά, γνωρίζετε όλη αυτήν τη διαδικασία και όλα αυτά τα θέματα, που είπατε εσείς ότι τα βιώνουν οι κάτοικοι της Μεγαλόπολης εδώ και πάρα πολλά χρόνια. Άλλωστε, μην ξεχνάτε ότι στη Μεγαλόπολη ζούσαν και εργάζονταν και εργάζονται ακόμα πάρα πολλοί κάτοικοι της Μεσσηνίας ως υπάλληλοι της ΔΕΗ. Άρα, γνωρίζετε όλα αυτά τα θέματα.

Το βασικό ζήτημα είναι πότε θα ενταχθεί το έργο και πότε θα ξεκινήσουν οι διαδικασίες. Είμαστε τώρα στο 2017. Είχαμε κάνει μια ερώτηση νωρίτερα. Μπορείτε να πείτε σε ποιο χρονικό διάστημα θα ενταχθεί και θα ξεκινήσει αυτή η διαδικασία; Νομίζω ότι αυτό έχει ένα ενδιαφέρον και για μένα, αλλά κυρίως για τους ανθρώπους και τους κατοίκους της Μεγαλόπολης.

Σας ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Κωνσταντινόπουλε.

Παρακαλώ, κύριε Υπουργέ, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Κύριε Κωνσταντινόπουλε, θα ήθελα να ξαναπώ, λοιπόν, το εξής: Από τη δική μας τη μεριά είναι απολύτως σαφές από πλευράς σκοπιμότητας και προτεραιότητας. Έχουν προχωρήσει πλέον, έχουν δρομολογηθεί τα δύο έργα της δυτικής Μακεδονίας, της Φλώρινας και της Κοζάνης, τα οποία, όταν αρχίσαμε να ασχολούμαστε με τον συγκεκριμένο άξονα, είχαν άλλωστε και μεγαλύτερο βαθμό ωριμότητας. Έπρεπε να προχωρήσουν, λοιπόν.

Το επόμενο έργο το οποίο θα προχωρήσει μέσω του συγκεκριμένου άξονα είναι το έργο της Μεγαλόπολης. Όπως είπατε κι εσείς, η προσπάθεια η οποία έγινε το προηγούμενο διάστημα, ακριβώς επειδή έχουν εξαντληθεί οι πόροι του συγκεκριμένου άξονα, ήταν να εξευρεθούν επιπλέον πόροι.

Αυτή η διαδικασία από τη δική μας τη μεριά έχει ολοκληρωθεί. Η έγκριση αναμένεται από την Ευρωπαϊκή Επιτροπή, όπως έχουμε ενημερωθεί από τις αρμόδιες υπηρεσίες της Ευρωπαϊκής Επιτροπής, μέχρι τον Φεβρουάριο του 2018.

Αυτό σημαίνει ότι μόλις έρθει αυτή η έγκριση, θα μπορέσει να προχωρήσει η ένταξη του έργου , ώστε να υλοποιηθεί το έργο με διασφαλισμένους πόρους από το ΕΣΠΑ μέσα από τη διαδικασία της ρήτρας αναθεώρησης αυτού του ενός δισεκατομμυρίου ευρώ επιπλέον κονδυλίων για το ΕΣΠΑ 2014-2020, το οποίο εξασφαλίσαμε μέσα από τη συνεργασία με τις υπηρεσίες της Ευρωπαϊκής Επιτροπής.

Από εκεί και πέρα, επιτρέψτε μου ένα γενικότερο σχόλιο, μιας και συζητάμε για τοπικά έργα, για έργα υποδομών. Αφού κι εσείς είστε Βουλευτής μίας περιοχής η οποία έχει ανάγκη από σημαντικά έργα υποδομών, θα ήθελα να πω ότι το τελευταίο διάστημα έχει προχωρήσει μία πάρα πολύ παραγωγική συνεργασία –όπως νομίζω- με την Ευρωπαϊκή Τράπεζα Επενδύσεων, η οποία μόνο για το 2017 αποφέρει με όρους πραγματικής ρευστότητας στην ελληνική οικονομία περισσότερα από δύο δισεκατομμύρια ευρώ. Η ίδια η Ευρωπαϊκή Τράπεζα θα το ανακοινώσει τις επόμενες ημέρες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Μέσα σ’ αυτήν την προσπάθεια –και αυτό είναι κάτι για το οποίο σας ενημερώνω, για να το γνωρίζουν και οι τοπικές αρχές στην περιοχή σας, με τις οποίες συνομιλείτε βεβαίως ως Βουλευτής Αρκαδίας- και μέσα σ’ αυτήν την πρωτοβουλία με την Ευρωπαϊκή Τράπεζα Επενδύσεων περιλαμβάνεται και ένα νέο ταμείο, το οποίο θα δώσει τη δυνατότητα για τη δανειοδότηση των οργανισμών τοπικής αυτοδιοίκησης, των δήμων, για βασικά έργα υποδομής, όπως είναι δίκτυα ύδρευσης, δίκτυα αποχέτευσης, έργα διαχείρισης απορριμμάτων, για τα οποία θα δανειοδοτηθούν οι δήμοι, χωρίς να υποχρεούνται να αποπληρώσουν το δάνειο, κάτι το οποίο θα βαρύνει το Πρόγραμμα Δημοσίων Επενδύσεων.

Άρα, λοιπόν, θα μπορέσουν οι δήμοι να υλοποιήσουν έργα, τα οποία θα μου επιτρέψετε να πω ότι θα έπρεπε να έχουν υλοποιηθεί εδώ και δεκαετίες, σημαντικά έργα τοπικών υποδομών.

Βεβαίως, σ’ αυτά συμπεριλαμβάνεται και το έργο της τηλεθέρμανσης της Μεγαλόπολης, το οποίο μέσα απ’ αυτήν τη διαδικασία αναθεώρησης του προγράμματος του ΕΣΠΑ, θα ενταχθεί μετά την έγκριση της Ευρωπαϊκής Επιτροπής στις αρχές του 2018 στο πρόγραμμα «ΥΜΕΠΕΡΑΑ» και θα υλοποιηθεί κανονικά.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, στη σημερινή συζήτηση δεν θα συζητηθούν κάποιες επίκαιρες ερωτήσεις λόγω κωλύματος των αρμοδίων Υπουργών.

Επομένως, η πρώτη με αριθμό 471/28-11-2017 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Δημητρίου Μάρδαπρος τον Υπουργό Περιβάλλοντος και Ενέργειας,με θέμα: «Μυδοκαλλιέργειες: Σημαντικές απώλειες εσόδων για το δημόσιο η αδυναμία νέων αδειοδοτήσεων και οι παράνομες δραστηριότητες», δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Γεωργίου Σταθάκη, εξαιτίας των διαπραγματεύσεων με τους θεσμούς.

Επίσης, η δεύτερη με αριθμό 468/27-11-2017 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑ.ΣΟ.Κ. – ΔΗΜΑΡ κ. Οδυσσέα Κωνσταντινόπουλουπρος τον Υπουργό Περιβάλλοντος και Ενέργειας, με θέμα: «Χρηματοδότηση από τη ΔΕΗ Α.Ε. του έργου βελτίωσης του δρόμου Πουρναριά –Γεφύρι Κυράς -Μυγδαλιά, ύψους 500.000 ευρώ», δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Γεωργίου Σταθάκη, εξαιτίας των διαπραγματεύσεων με τους θεσμούς.

Επίσης, η τρίτη με αριθμό 253/7-11-2017 επίκαιρη ερώτηση δεύτερου κύκλου του Ανεξάρτητου Βουλευτή Ευβοίας κ.Νικολάου Μίχουπρος τον Υπουργό Περιβάλλοντος και Ενέργειας,με θέμα: «Η ΔΕΗ κόβει το ρεύμα στη περιοχή Καρυστίας Εύβοιας», δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Γεωργίου Σταθάκη, εξαιτίας των διαπραγματεύσεων με τους θεσμούς.

Η πρώτη με αριθμό 405/24-11-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομίας και Ανάπτυξης, σχετικά με την προστασία ακινήτων αξίας έως 300.000 ευρώ από πλειστηριασμούς, δεν θα συζητηθεί λόγω κωλύματος του Υπουργού Οικονομίας και Ανάπτυξης κ. Δήμου Παπαδημητρίου. Αιτία: συνάντηση με τους θεσμούς.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003: «Ποινική ευθύνη των Υπουργών», όπως ισχύει στις 30 Νοεμβρίου 2017, την ποινική δικογραφία που αφορά στον πρώην Υπουργό Ανάπτυξης, Ανταγωνιστικότητας, Υποδομών, Μεταφορών και Δικτύων κ. Κωνσταντίνο Χατζηδάκη.

Επίσης, έχω την τιμή να ανακοινώσω στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Με τη συναίνεση του Σώματος και ώρα 10.50΄ λύεται η συνεδρίαση για την προσεχή Δευτέρα 4 Δεκεμβρίου 2017 και ώρα 17.30΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της με αριθμό 8/6/1-11-2017 επίκαιρης επερώτησης δεκαεννέα Βουλευτών της Νέας Δημοκρατίας προς τον Υπουργό Εξωτερικών, με θέμα: «Χωρίς στρατηγική και ενεργό συμμετοχή η Ελλάδα στον διάλογο για το μέλλον της Ευρώπης».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**